Drie uitgeken wat raaiselagtige dood sterfDie motor se uitgebrande wrak. Foto: Verskaf / SAPD Die polisie in Limpopo het dié naweek gesê die identiteit van die drie mense wat vroeër verlede maand in raaiselagtige omstandighede dood is, is nou bekend. Dit kom nadat ŉ man en ŉ vrou in hul 30’s verlede maand deur verdagtes ontvoer is terwyl hulle in hul Toyota Tazz in die omgewing van die Makonde-nedersetting buite Thohoyandou was. Die verdagtes het die man en die vrou in die kattebak van hul voertuig ingeboender en na ŉ afgeleë gebied naby die Matiyani-nedersetting gery. Daar is hulle noodlottig gewond en in hul voertuig aan die brand gesteek. Hulle het onherkenbaar verbrand. Die polisie het ook op die liggaam van ŉ onbekende man ŉ paar meter van die toneel afgekom. Die man het verskeie skietwonde aan sy liggaam gehad. Ngoepe het gesê die motief agter die voorval is onbekend, maar dit sal deur nadere ondersoek vasgestel word en die moordenaars sal aangekeer word. Ngoepe sê die oorlede persone se identiteit kan bekend gemaak word aangesien ŉ nadoodse ondersoek nou voltooi is en die forensiese deskundiges se ondersoek na die voorval ook afgehandel is. Die twee persone wat in motor was, is uitgeken as Elekanyani Mahwasane (30) van die Kubvi-nedersetting naby Thohoyandou en Dakalo Alfheli Mudau (30) van die Tshitereke-nedersetting, ook naby Thohoyandou. Die man wie se liggaam ŉ paar meter weg van die toneel aangetref is, is uitgeken as Magezi George Baloyi (41) van Nghezhimani. Ngoepe sê niemand is nog in verband met die voorval in hegtenis geneem nie. Enigeen met meer inligting word versoek om met hul naaste polisiestasie in verbinding te tree.